b'\n_START_ARTICLE_\nElvis (albumi)\n_START_SECTION_\nSis\xc3\xa4lt\xc3\xb6\n_START_PARAGRAPH_\nRCA:n johtaja Steve Sholes oli tilannut albumia varten kaksi uutta laulua, nimitt\xc3\xa4in Otis Blackwellilt\xc3\xa4 kappaleen \xe2\x80\x9dParalyzed\xe2\x80\x9d ja lauluntekij\xc3\xa4kaksikolta Jerry Leiber ja Mike Stoller balladin \xe2\x80\x9dLove Me\xe2\x80\x9d. N\xc3\xa4ilt\xc3\xa4 oli per\xc3\xa4isin jo aikaisempi Elviksen ykk\xc3\xb6shittisingle Hound Dog / \xe2\x80\x9dDon\xe2\x80\x99t Be Cruel\xe2\x80\x9d._NEWLINE_Presley itse p\xc3\xa4\xc3\xa4tyi kolmeen Little Richard -coveriin: \xe2\x80\x9dRip It Up\xe2\x80\x9d, \xe2\x80\x9dLong Tall Sally\xe2\x80\x9d ja \xe2\x80\x9dReady Teddy\xe2\x80\x9d. Lis\xc3\xa4ksi h\xc3\xa4n valitsi kolme country-balladia, joista \xe2\x80\x9dHow\xe2\x80\x99s the World Treating You\xe2\x80\x9d on kitaristi Chet Atkinsn ja Everly Brothersien vakituisen laulunkirjoittajan Boudleaux Bryantin tekem\xc3\xa4 kappale._NEWLINE_\xe2\x80\x9dFirst in Line\xe2\x80\x9d on Aaron Schroederin ja Ben Weismanin tekem\xc3\xa4. He olivat \xe2\x80\x9dEversti\xe2\x80\x9d Tom Parkerin julkaisuyhti\xc3\xb6n Hill and Range palkkalistoilla, ja 1960-luvulla he kirjoittivat lukuisia lauluja Presleylle._NEWLINE_Albumilla on mukana my\xc3\xb6s Red Foleyn kantrilaulu vuodelta 1941, \xe2\x80\x9dOld Shep\xe2\x80\x9d, jonka sanoitus kertoo pojan ja edesmenneen koiran v\xc3\xa4lisest\xc3\xa4 yst\xc3\xa4vyydest\xc3\xa4. Presley oli esitt\xc3\xa4nyt laulun hyv\xc3\xa4ll\xc3\xa4 menestyksell\xc3\xa4 kymmenvuotiaana lasten amat\xc3\xb6\xc3\xb6rilaulukilpailuissa markkinoilla Mississippin Tupelossa._NEWLINE_Kolmen p\xc3\xa4iv\xc3\xa4n tiivis \xc3\xa4\xc3\xa4nityssessio johti siihen, ett\xc3\xa4 Presley ja h\xc3\xa4nen kiertueyhtyeens\xc3\xa4 kitaristi Scotty Moore, basisti Bill Black ja rumpali D.J. Fontana sek\xc3\xa4 lauluyhtye The Jordanaires onnistuivat luomaan samanlaisen rennon tunnelman, joka vallitsi Sun-studion aikaisilla \xc3\xa4\xc3\xa4nitteill\xc3\xa4. Elvis-albumilla on my\xc3\xb6s samantapainen sekoitus rhythm and blues ja country and western -kappaleita kuin h\xc3\xa4nen Sun-singleill\xc3\xa4\xc3\xa4n. Vaikutelmaa lis\xc3\xa4\xc3\xa4 se, ett\xc3\xa4 mukana on Arthur Crudupin blues \xe2\x80\x9dSo Glad You\xe2\x80\x99re Mine\xe2\x80\x9d. H\xc3\xa4nelt\xc3\xa4h\xc3\xa4n oli per\xc3\xa4isin Elviksen esikoissinglen kappale \xe2\x80\x9dThat\xe2\x80\x99s All Right (Mama)\xe2\x80\x9d. Crudupin bluesin vastaparina on t\xc3\xa4ll\xc3\xa4 levyll\xc3\xa4 bluegrass-musiikin perustajan Bill Monroen levytt\xc3\xa4m\xc3\xa4 \xe2\x80\x9dWhen My Blue Moon Turns to Gold Again.\xe2\x80\x9d_NEWLINE_Sessioissa oli l\xc3\xa4sn\xc3\xa4 muutama ulkopuolinen, nimitt\xc3\xa4in Elviksen tytt\xc3\xb6yst\xc3\xa4v\xc3\xa4 sek\xc3\xa4 n\xc3\xa4yttelij\xc3\xa4t Natalie Wood ja Nick Adams. N\xc3\xa4m\xc3\xa4 olivat molemmat esiintyneet elokuvassa Nuori kapinallinen, joka oli Presleyn suosikki James Dean -filmeist\xc3\xa4._NEWLINE_Albumin \xc3\xa4\xc3\xa4nityssessioihin ei ole nimetty virallista tuottajaa, ja t\xc3\xa4m\xc3\xa4 on antanut aiheen olettaa, ett\xc3\xa4 Presley itse toimi tuottajana._NEWLINE_P\xc3\xa4iv\xc3\xa4\xc3\xa4 ennen albumin julkaisua Presley joutui tappeluun 42-vuotiaan bensa-aseman johtajan Edd Hopperin kanssa. Samaan kahakkaan sekaantui my\xc3\xb6s mies nimelt\xc3\xa4\xc3\xa4n Aubrey Brown. Tappelupukarit saivat kukin 52 dollarin sakot. V\xc3\xa4likohtaus ei kuitenkaan vaikuttanut albumin julkaisuun._NEWLINE_Albumin luettelotunnus on LPM 1382.\n_START_SECTION_\nUudelleenjulkaisut\n_START_PARAGRAPH_\nVuonna 1984 albumista julkaistiin CD-versio keinotekoisesti stereofoniseksi muutettuna. T\xc3\xa4m\xc3\xa4 vedettiin kuitenkin pian markkinoilta ja julkaistiin uudelleen monofonisena._NEWLINE_Albumista on julkaistu laajennetut CD-versiot 18. toukokuuta 1999 ja 11. tammikuuta 2005._NEWLINE_Vuoden 1999 uudelleenjulkaisuun on lis\xc3\xa4tty bonusraidoiksi kolmen singlen molemmat puolet. Samalla kappalej\xc3\xa4rjestys muuttui. Nelj\xc3\xa4 raidoista oli listaykk\xc3\xb6si\xc3\xa4: Presleyn esikoiselokuvan Love Me Tender nimikappale sek\xc3\xa4 \xe2\x80\x9dToo Much\xe2\x80\x9d ja kaksipuoleinen listaykk\xc3\xb6nen Hound Dog / \xe2\x80\x9dDon\xe2\x80\x99t Be Cruel\xe2\x80\x9d. Bonusraidat on \xc3\xa4\xc3\xa4nitetty 2. hein\xc3\xa4kuuta RCA:n studioilla New York Cityss\xc3\xa4, syyskuussa Radio Recordersissa, ja \xe2\x80\x9dLove Me Tender\xe2\x80\x9d 20th Century Foxin p\xc3\xa4\xc3\xa4n\xc3\xa4ytt\xc3\xa4m\xc3\xb6ll\xc3\xa4 kyseisen elokuvan -nauhoitusten aikana._NEWLINE_Julkaisuun 11. tammikuuta 2005 Sony BMG paransi CD-albumia masteroimalla raidat k\xc3\xa4ytt\xc3\xa4en Direct Stream Digital (DSD) -teknologiaa. T\xc3\xa4ss\xc3\xa4kin versiossa on kuusi bonusraitaa: \xe2\x80\x9dPlaying for Keeps\xe2\x80\x9d, \xe2\x80\x9dToo Much\xe2\x80\x9d, \xe2\x80\x9dDon\xe2\x80\x99t Be Cruel\xe2\x80\x9d, \xe2\x80\x9dHound Dog\xe2\x80\x9d, \xe2\x80\x9dAny Way You Want Me (That\xe2\x80\x99s How I Will Be)\xe2\x80\x9d ja \xe2\x80\x9dLove Me Tender\xe2\x80\x9d. T\xc3\xa4m\xc3\xa4 tunnustusta saanut uudelleenmasterointi on audiorestauroija Kevan Buddin k\xc3\xa4sialaa. Vuonna 2005 h\xc3\xa4n on my\xc3\xb6s remasteroinut Elviksen ensimm\xc3\xa4isen albumin Elvis Presley ja kolmannen albumin Loving You sek\xc3\xa4 vuonna 2004 Elvis at Sun -albumin._NEWLINE_Vuonna 2008 Sony BMG Music Entertainment on julkaissut albumin sarjassaan Original Album Classics 5xCD (RCA 88697295572CD1). Ei sis\xc3\xa4ll\xc3\xa4 bonusraitoja._NEWLINE_Elvis-albumin nauhoja uskotaan olleen niiden joukossa, jotka ajattelemattomasti heitettiin jokeen l\xc3\xa4hell\xc3\xa4 RCA:n Camdenissa, New Jerseyss\xc3\xa4, sijaitsevaa toimipistett\xc3\xa4 1950-luvun lopulla. N\xc3\xa4in ollen ei ole luultavaa, ett\xc3\xa4 t\xc3\xa4st\xc3\xa4 albumista ilmestyisi viel\xc3\xa4 erilaisia versioita.'